Document ID: 32010D0717
Publication Date: 2010-11-08

Content:
DEĊIŻJONI TAL-KUNSILL
tat-8 ta’ Novembru 2010
dwar l-approvazzjoni, f’isem l-Unjoni Ewropea, tal-Emenda għall-Konvenzjoni dwar il-Kooperazzjoni Multilaterali fil-Ġejjieni dwar is-Sajd fl-Atlantiku tal-Majjistral
(2010/717/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), flimkien mal-Artkolu 218(6)(a), tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew,
Billi:
(1)
Il-Konvenzjoni dwar il-Kooperazzjoni Multilaterali fil-Ġejjieni dwar is-Sajd fl-Atlantiku tal-Majjistral (minn hawn ’il quddiem imsejħa “il-Konvenzjoni”), ġiet iffirmata f’Ottawa fl-24 ta’ Ottubru 1978 u daħlet fis-seħħ fl-1 ta’ Jannar 1979, u b’hekk stabbilixxiet l-Organizzazzjoni tas-Sajd tal-Atlantiku tal-Majjistral (NAFO).
(2)
Il-Komunità aderixxiet għal din il-Konvenzjoni skont ir-Regolament tal-Kunsill (KEE) Nru 3179/78 tat-28 ta’ Diċembru 1978 li jirrigwarda l-konklużjoni mill-Komunità Ekonomika Ewropea tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral (1).
(3)
B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea.
(4)
Il-Kunsill Ġenerali tan-NAFO adotta l-Emenda fil-Laqgħat Annwali tiegħu fl-2007 u fl-2008 (minn hawn ’il quddiem imsejħa “l-Emenda”). L-Emenda tirrevedi ħafna aspetti tal-Konvenzjoni bl-għan ewlieni li ssir aktar konformi ma’ konvenzjonijiet reġjonali u strumenti internazzjonali oħra aktar riċenti fil-qasam tas-sajd u sabiex tinkorpora kunċetti moderni dwar il-ġestjoni tas-sajd.
(5)
L-Emenda tikkontribwixxi għat-twettiq mill-Unjoni Ewropea tal-obbligi internazzjonali tagħha rigward is-sajd sostenibbli kif ukoll fil-kisba tal-objettivi tat-Trattat.
(6)
L-Emenda għandha tiġi approvata,
ADOTTA DIN ID-DEĊIŻJONI:
Artikolu 1
L-Emenda għall-Konvenzjoni dwar il-Kooperazzjoni Multilaterali fil-Ġejjieni dwar is-Sajd fl-Atlantiku tal-Majjistral (minn hawn ’il quddiem imsejħa “l-Emenda”) hija b’dan approvata f’isem l-Unjoni (2).
Artikolu 2
Il-President tal-Kunsill huwa b’dan awtorizzat biex jinnomina l-persuna bis-setgħa li tagħti n-notifika prevista fl-Artikolu XXI(3) tal-Konvenzjoni sabiex tintrabat l-Unjoni.
Artikolu 3
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, it-8 ta’ Novembru 2010.

Metadata:
Eurovoc Level 1 Categories: 100155
100146
100143
100156
Eurovoc Level 2 Categories: 100252
100171
100243
100185
Eurovoc Level 3 Categories: 2497
2476
3146
3489
All Eurovoc Categories: 1159
133
2110
216
5228
5585